Yksi käräjäoikeuden vangitsemista epäillyistä on syyllistynyt henkirikokseen vain 16-vuotiaana.

Poliisi on vanginnut useita epäiltyjä Vaasan viimeviikkoisen puukotuksen vuoksi.

Yhdellä epäillyistä on kontollaan nuorena henkilönä tehty tappo.

Epäilty on esiintynyt runsaasti puukon kanssa ja ilmaissut internetissä vihamielisyyttään valtaväestöä kohtaan.

19-vuotias mies on yksi epäillyistä Vaasan puukotustapauksessa. Kuvituskuva. ISMO PEKKARINEN/AOP

Poliisi tutkii Vaasassa perjantaina 24. marraskuuta tapahtunutta puukotusta tapon yrityksenä. Hiukan yli 20-vuotias mies sai hengenvaarallisia vammoja väkivallanteossa, johon osallistui epäilyn mukaan yhteensä kuusi miestä.

Epäilty rikos tapahtui iltakymmeneltä kaupungin keskustassa kerrostalon pihalla.

Yksi käräjäoikeuden vangitsemista epäillyistä on 19-vuotias suomalaismies, joka oli vastikään vapautunut vankilasta edellisen henkirikostuomionsa jälkeen.

Vuonna 2014 mies surmasi vain 16-vuotiaana itseään vanhemman miehen puukolla. Uhri kuoli yhteen kaulan alueelle tehtyyn puukoniskuun. Terä lävisti kaulan oikealta puolelta ja tuli ulos toiselta puolelta. Uhri ei puolustautunut tilanteessa.

Tuomitun mukaan uhri oli solvannut häntä hänen etnisestä alkuperästään.

Hovioikeus kumosi käräjäoikeuden murhatuomion ja alensi sen tapoksi. Vankeuden pituus oli yhdeksän vuotta.

Tuomittu istui nuorena henkilönä kolmasosan vankeustuomiostaan ja sai rangaistuksensa suoritettua vain vähän ennen kuin joutui uuden poliisitutkinnan alaiseksi.

Hovioikeus huomautti, että tuomittu oli jo vuonna 2014 käyttäytynyt uhkaavasti sivullisia kohtaan. Hän oli julkaissut runsaasti some-kuvia itsestään puukon kanssa. Hän oli lisäksi uhkaillut tappaa pariskunnan elokuvateatterissa.

Käräjäoikeus piti miehen motiivina valtaväestöön kohdistuvaa vihaa ja tuomitsi teon siksi murhaksi. Mies oli uhkaillut valtaväestöä suoraan sosiaalisen median päivityksissä. Hovioikeus ei kuitenkaan pitänyt rikosta viharikoksena, vaan totesi, että miehellä oli taipumusta impulsiiviseen käytökseen.